ՀՀ բռնցքամարտի ֆեդերացիայի նախագահ Արթուր Գեւորգյանը հերթական անգամ կոչ է անում ՀՀ ազգային օլիմպիական կոմիտեին ու ՀՀ սպորտի եւ երիտասարդության նախարարությանը՝ չմիջամտել ֆեդերացիայի գործերին: Նա գրառում է կատարել ֆեյսբուքում: Ավելի վաղ նախարարությունը դիմում է ուղարկել Բռնքամարտի միջազգային միություն (AIBA)՝ խնդրելով ուսումնասիրել օգոստոսի 2-ին կայացած ՀԲՖ նախագահական ընտրությունները: Նախարարությունը եւ ՀԱՕԿ-ը մեջ են բերում օրեր առաջ ՀԱՕԿ նախագահ Գագիկ Ծառուկյանի եւ նախարար Լեւոն Վահրադյանի հետ հանդիպման ժամանակ մի շարք բռնցքամարտիկների ու մարզիչների բողոքը: Նրանք դեմ են վերընտրված Գեւորգյանին ու հայտարարում են, որ ընտրություններում խախտումներ են եղել: Գեւորգյանը 2 կառույցի գործողությունները համարում է միջամտություն ու ՀԲՖ-ն իր ձեռքի վերցնելու փորձ: